הוועדה המשותפת לוועדת החוקה, חוק ומשפט ולוועדת המדע והטכנולוגיה לדיון בהצעות חוק בנושא הסרת תוכן שפרסומו מהווה עבירה מרשת האינטרנט, כנסת 20, פרוטוקול מספר 7, 2018-07-15 11:00

ניסן סלומינסקי: צהריים טובים, אנחנו פותחים את הדיון בהצעת חוק להסרת תוכן שפרסומו מהווה עבירה מרשת האינטרנט.

ניסן סלומינסקי: קראנו לזה חוק הפייסבוק, אם כי לא בהכרח, אבל זה כאילו השם הידוע.

ניסן סלומינסקי: אנחנו כבר עשינו כמה וכמה דיונים בנושא הזה, הגענו לסיכומים.

ניסן סלומינסקי: אני רוצה לומר נושא אחד שאמרתי שאני אפרט אותו אחרי שנגיע להסכמה, וזה הנושא שבמידה ויפורסם ברשת דבר שהוא קשה, נניח קריאה לרצח, קריאה לטרור, דבר חריג, הפרקליטות תפנה לבית המשפט והשופט בתוך 48 שעות יתחיל את הדיון ויסיים אותו.

ניסן סלומינסקי: זה הסיכום שהגענו, כולל עם נשיאת בית המשפט בנושא הזה.

ניסן סלומינסקי: במידה והשופט, אחרי שהוא ישמע, יחליט שהנושא לא דחוף, זה סיפור אחר.

ניסן סלומינסקי: בעיקרון יש 48 שעות למתן הפסיקה של השופט, לא רק להתחלת הדיון.

ניסן סלומינסקי: אם קורה משהו שאנחנו צריכים מיידי, יש לנו את המסלול הזה.

ניסן סלומינסקי: בדברים הפחות דחופים, מה שנקרא, יש את המסלול הרגיל שפונים לשופט, השופט מקיים את הדיון.

ניסן סלומינסקי: אני מקווה שגם אז זה יהיה בזריזות.

שירי לנג: בתי המשפט נדרשים לתת סעדים מיידיים ודחופים בכל מיני הליכים כדבר שבשגרה.

שירי לנג: הדברים נעשים ללא שיש בחקיקה לוחות זמנים למתן החלטה או לקביעת מועד דיון.

שירי לנג: אני חושבת שהחברים שלנו פה יכולים להעיד שכשיש צו דחוף הם מגיעים למזכירות, מציגים שזה דחוף.

שירי לנג: ברגע שבית המשפט מתעדכן שבאמת מדובר בסעד דחוף, ניתן מענה מיידי.

שירי לנג: יחד עם זאת, לאור בקשתך ראינו לנכון כן לכלול פה סעיף בנוסח שהוסכם.

ניסן סלומינסקי: אני מודה לך, תודה רבה.

גור בליי: יש כמה נקודות, כמה שינויים לא גדולים יחסית לנוסח שהוקרא פעם שעברה.

גור בליי: יש כמה התייחסויות שאני אשמח לשמוע מנציגי הממשלה.

גור בליי: קודם כל, כעניין ניסוחי נוספה הגדרה של "גורם מוסמך בכיר" – מי שהיועץ המשפטי לממשלה הסמיכו לעניין חוק זה.

גור בליי: אנחנו משתמשים בזה בכמה וכמה סעיפים בהצעת החוק.

גור בליי: בסעיף 2(א), בסעיף של העילות, הנוסח המוצע: 2.

גור בליי: (א) שופט בית המשפט המחוזי שנשיא בית המשפט המחוזי הסמיכו לכך רשאי, על פי בקשה של תובע, לתת צו המחייב מפרסם תוכן, או בעלים, מנהל או מפעיל של אתר אינטרנט שבו פורסם תוכן, להסיר את התוכן מאתר האינטרנט, אם שוכנע כי נעברה עבירה פלילית באמצעות פרסות התוכן באתר האינטרנט, וכי בנסיבות העניין יש אפשרות ממשית שהמשך הפרסום כאמור יפגע בביטחונו של אדם (מסוים או בלתי מסוים) בביטחון המדינה, או יביא לפגיעה חמור בכלכלת המדינה או בתשתיות חיוניות.

גור בליי: כן הייתה איזו שהיא התחייבות של נציגי הממשלה לגבי עיגון אופן השימוש בסעיף הזה בהנחיות יועץ.

גור בליי: אתם יכולים להתייחס לזה?

חיים ויסמונסקי: אני אגיד אפילו משהו רחב יותר.

חיים ויסמונסקי: אנחנו, נוכח העובדה שהדברים האלה עלו בדיונים קודמים, הבנו שיש איזה שהוא חשש שאולי בעתיד הדבר הזה עשוי להיות מנוצל לרעה ככה שיישאו את שם הביטחון לשווא, יצמידו עבירות שהן לא עבירות רלוונטיות, יגידו שיש עילת ביטחון מדינה ובעצם כך ישיגו איזו שהיא השפעה צנזוריאלית.

חיים ויסמונסקי: מנגד בחנו את השאלה אם אפשר להגביל את עצמנו, אפילו בהנחיה, בעבירות שרלוונטיות לעילת ביטחון המדינה.

חיים ויסמונסקי: לא יכולנו לבצע את ההגבלה הזאת, מכיוון שלא רק עבירות הביטחון מגלמות עילה של ביטחון המדינה, אלא יש לפעמים עבירות רגילות - מחוק המחשבים, עבירות מרמה ועבירות אחרות - שאנחנו יודעים שעומד מאחוריהן גורם מדינתי, גורם עוין.

חיים ויסמונסקי: מידי פעם נחשפים בכלי התקשורת כל מיני דברים מזויפים, למשל של חמאס, שנפתחים בשביל לפתות חיילים.

ניסן סלומינסקי: ולכן?

חיים ויסמונסקי: אנחנו לא יכולנו להגביל את העבירה.

חיים ויסמונסקי: בעבירות שעלו כאן על השולחן והן בליבת חופש הביטוי, שזה עבירות של לשון הרע, העלבת עובד ציבור, פגיעה ברגשי דת וזילות בית משפט, אם נרצה לעשות שימוש בעבירות האלו, ניקח על עצמנו דרג מאשר גבוה יותר מעלי.

חיים ויסמונסקי: זה אומר פרקליט מדינה או משנה לפרקליט מדינה.

חיים ויסמונסקי: המשמעות המעשית, למרות שאתם שומעים הרבה פעמים דרגים בכירים בכל מיני אישורים כאלה ואחרים, באירוע כמו שלנו, היא משמעות מעשית דרמטית, כי זה יוצא מתוך המחלקה שלי, עובר למקום אחר.

חיים ויסמונסקי: זה "חסם" בירוקרטי שיכול להבטיח הפחתה דרמטית גם אם מישהו יחלום לעשות בזה שימוש לרעה.

חיים ויסמונסקי: אנחנו לוקחים את זה לא רק בעילת ביטחון המדינה.

חיים ויסמונסקי: כל אימת שאחת מ-4 העבירות האלו תהיינה על השולחן, זה לא ייחסם אצלי ב"גייטינג".

חיים ויסמונסקי: אם נרצה להעלות את זה לבית המשפט, הדבר הזה לא ייעשה אלא באישור של פרקליט מדינה או משנה לפרקליט המדינה.

חיים ויסמונסקי: הדבר הזה הוא על דעת פרקליט המדינה.

חיים ויסמונסקי: אני יכול להצהיר אותו כאן לפרוטוקול כעמדת פרקליטות המדינה.

ניסן סלומינסקי: אפשר שיהיה גם יועץ משפטי?

חיים ויסמונסקי: לאורך כל הדיונים כאן - גם לאחרונה בהקשר של ביטחון המדינה על השימוש בעילת ביטחון המדינה - עלה חשש שייעשה שימוש בעבירות של לשון הרע, זילות בית משפט, העלבת עובד ציבורי ופגיעה ברגשי דת.

חיים ויסמונסקי: אלו 4 עבירות שדנו בהן פנימית וגם קצת עם הגורמים המקצועיים של הוועדה.

חיים ויסמונסקי: כל אימת שנרצה לעשות שימוש בסעיפים האלה, בין אם זו עילה של ביטחון המדינה שכרגע קשה לי לדמיין סיטואציה כזאת, בין אם זה בעילה של פגיעה בביטחונו של אדם, זה לא ייעצר בדרג שלי כדרג מאשר, זה יהיה דרג בכיר ממני, שזה פרקליט מדינה או משנה לפרקליט מדינה.

חיים ויסמונסקי: אני מצהיר את זה לפרוטוקול של הוועדה.

רויטל סויד: איפה זה כתוב?

חיים ויסמונסקי: באירועים דחופים כאלה - הרי אנחנו טוענים למסוכנות - ביקשנו מבתי המשפט שתוך 48 שעות יכריעו בבקשה.

חיים ויסמונסקי: יש לך חסם בירוקרטי דרמטי.

ניסן סלומינסקי: אני אשמח מאוד שזה יהיה גם יועץ משפטי לממשלה.

גור בליי: הנחיות יועץ.

ניסן סלומינסקי: הנחיות יועץ, מה שנקרא.

ניסן סלומינסקי: במידה ואתם מחליטים להוסיף, מה שנקרא, או לעבור לתחום מסוים שאתם חושבים שיכול להביא לביטחון המדינה משהו, תהיה הנחיית יועץ ליידע את ועדת חוקה ואת ועדת המדע.

ניסן סלומינסקי: זה גם ייכנס בתוך הדיווח השנתי שאתם תדווחו לוועדה.

ניסן סלומינסקי: תהיה מעין בקרה מסוימת.

ניסן סלומינסקי: לא אישור, אלא ליידע.

חיים ויסמונסקי: אנחנו לא יכולים עכשיו לומר דבר על הנחיית יועץ משפטי לממשלה.

חיים ויסמונסקי: ראשית לגבי הדיווח.

חיים ויסמונסקי: כמובן הדיווח ייעשה בדיוק כפי שהוא מנוסח בניסוח האחרון.

חיים ויסמונסקי: אני מזמין את עצמי - בדרך כלל עובדי ציבור לא עושים את זה – כשהוועדה תקיים דיונים ותבקר את הפעילות הזאת, בין ברמת הנחיות פנימיות, בין ברמת מקרים.

חיים ויסמונסקי: במה שהוועדה תרצה מבחינת בקרה של הרשות המחוקקת על האופן שבו אנחנו מבצעים את האכיפה על פי החוק הזה - אנחנו נבוא לכל אירוע.

זאב בנימין בגין: זה תמיד נכון, חיים.

חיים ויסמונסקי: אני אומר את זה אקטיבית.

גור בליי: חיים, אפשר להכניס את 4 העבירות האלו לחוק?

גור בליי: למה לא בהנחיית יועץ?

ניסן סלומינסקי: הוא לא יכול לדבר עכשיו עם היועץ.

רויטל סויד: למה אי אפשר להכניס את מה שאמרת עכשיו כסעיף בהצעת החוק?

רויטל סויד: זה ממילא מוסכם עליכם, ממילא אתם הולכים כך.

רויטל סויד: למה שזה לא יהיה גם מצוין בכתוב?

חיים ויסמונסקי: אני כעורך דין, כפרקליט, ובטח גברתי זוכרת את זה בדיונים עקרוניים, הייתי מביא את פרוטוקול ועדת חוקה לבית המשפט.

חיים ויסמונסקי: זה היה בעל ערך גבוה מאוד.

חיים ויסמונסקי: אני לא יודע להשוות אותו לערך של הנחיית יועץ או לא.

חיים ויסמונסקי: יש כאן אמירה.

חיים ויסמונסקי: אני עכשיו נוטל על עצמי, מתחייב לפרוטוקול כעמדת פרקליטות המדינה, על דעת פרקליט המדינה.

חיים ויסמונסקי: אני אומר את זה כאן כרגע לפרוטוקול.

חיים ויסמונסקי: זאת התחייבות ברמה הגבוהה ביותר.

זאב בנימין בגין: בלי הנחיית יועץ?

ניסן סלומינסקי: עם.

חיים ויסמונסקי: קטונתי.

חיים ויסמונסקי: אני אומר את זה בדחילו ורחימו.

חיים ויסמונסקי: אני חושב שההצהרה הזאת שווה יותר, היא נאמרת לפרוטוקול.

חיים ויסמונסקי: היה והוועדה רוצה גם לראות איזו שהיא הנחיה, את הדברים האלה אנחנו יכולים לעגן בהנחית פרקליט מדינה.

חיים ויסמונסקי: זה מה שאני מסוגל על דעת פרקליט המדינה לומר כאן לוועדה.

ניסן סלומינסקי: אוקי, פרקליט מדינה.

ניסן סלומינסקי: מאחר ובישיבות הקודמות דובר על הנחית יועץ, אז אני רוצה - -

רויטל סויד: למה אכפת לך שזה יהיה כתוב בחוק?

רויטל סויד: אני מקבלת את כל מה שאתה אומר, בטח כשאתה אומר את זה.

ניסן סלומינסקי: נניח שנולדת עילה חדשה, פתאום מתברר שהחמאס עובד דרך כל מיני אתרים.

רויטל סויד: אנחנו לא מדברים על טרור.

טובה אבן חן: זה חוק לשון הרע.

טובה אבן חן: למה זה צריך להיות קשור?

ניסן סלומינסקי: נניח שנולדת עילה נוספת שקשורה.

ניסן סלומינסקי: אם זה בחוק, אנחנו סגורים לגמרי.

ניסן סלומינסקי: אם היועץ המשפטי לממשלה חושב, אחרי שהוא רואה את החוק, שיש פה עילה להיכנס למשהו, לחדש, את זה אנחנו כן רוצים.

ניסן סלומינסקי: סך הכל אנחנו רוצים שהדברים יטופלו.

ניסן סלומינסקי: אם יש לי הנחיית יועץ, אני חושב שזה יכול להספיק לנו.

ניסן סלומינסקי: אני כן רוצה שתהיה הנחיית יועץ.

ניסן סלומינסקי: אני מבין שעכשיו אי אפשר לדבר עם היועץ.

זאב בנימין בגין: אנחנו מדברים על זה שבועות ארוכים מאוד.

ניסן סלומינסקי: מאחר וכל הזמן דובר על הנחיית יועץ, אני מציע שנתקדם.

ניסן סלומינסקי: אתם תיצרו קשר עם היועץ.

ניסן סלומינסקי: אני מניח שהוא יסכים לזה, כי כך זה צריך להיות.

ניסן סלומינסקי: אני מניח שנקבל את זה כך.

חיים ויסמונסקי: התחייבנו על ראש התביעה.

ניסן סלומינסקי: פרקליט המדינה יש לנו.

ניסן סלומינסקי: אנחנו רוצים שיהיה גם יועץ, כדי שיהיה רגוע יותר.

זאב בנימין בגין: אמרתם לפני שבועות אחדים שלא יהיה סיפק בידכם להביא לידיעתנו טיוטה של הנחיית היועץ המשפטי לממשלה.

זאב בנימין בגין: בסדר.

זאב בנימין בגין: עקרונות כלליים כפי שאמרת כאן היה ראוי.

זאב בנימין בגין: אני לא מבין מדוע זה התעכב מלכתחילה.

זאב בנימין בגין: צריך שיהיה אישור של היועץ לעקרונות האלה שדיברת עליהם.

זאב בנימין בגין: אני חושב שאפשר היה כבר לנסח את הטיוטה ולהביא אותה בפנינו.

ניסן סלומינסקי: אני רוצה שזאת תהיה הנחיית יועץ.

גור בליי: דובר על זה שכשתהיה הנחייה, היא תובא לידיעת הוועדה.

גור בליי: זה מקובל עליכם?

חיים ויסמונסקי: כן.

ניסן סלומינסקי: לשתי הוועדות.

גור בליי: לוועדת חוקה ולוועדת מדע.

גור בליי: דבר שני שדובר עליו גם בישיבות הקודמות, בהמשך להערתו של חבר הכנסת בגין, זה שהדרג הבכיר לא יוגבל ל-4 העבירות האלו, אלא תהיה התייחסות בהנחיית יועץ לנושאים אחרים שמעלים שאלות של חופש ביטוי.

גור בליי: בהתאם לנסיבות הן יובאו להכרעה של דרג בכיר יותר.

גור בליי: מלכתחילה, אני מזכיר לכם, ההתנגדות לעגן בחוק נבעה מזה שאמרתם שזה לא יוגבל.

גור בליי: 4 עבירות האלו הן הליבה, אבל יהיו סיטואציות אחרות של דברים שנוגעים לחופש ביטוי ליבתי.

גור בליי: גם בהן יכול להיות שנידרש לדרג בכיר יותר.

חיים ויסמונסקי: אנחנו לא נכנסים עכשיו לתוכן ההנחיה.

חיים ויסמונסקי: עמדתנו הובאה בפירוט רב.

חיים ויסמונסקי: פירטנו איך אנחנו נרצה ליישם את החוק הזה.

ניסן סלומינסקי: יש לנו את פרוטוקול הוועדה הקודם ואת מה שאמרת היום.

ניסן סלומינסקי: זה בסדר, זה דבר חשוב.

ניסן סלומינסקי: אני מודע לזה שזה בהחלט מסמך שיפוטי מבחינת זה שהוא מחייב, מבחינת זה שהוא יכול גם להגיע לבתי המשפט.

ניסן סלומינסקי: למרות הכל אנחנו נוסיף שתהיה הנחיית יועץ, כמו שכל הזמן דובר, שתועבר לשתי הוועדות בנושא הזה.

זאב בנימין בגין: לוועדה המשותפת.

ניסן סלומינסקי: לשתי הוועדות.

אורי מקלב: מה לגבי הדיווח?

ניסן סלומינסקי: הנחיית היועץ.

ניסן סלומינסקי: כמובן שזה ייכנס בדיווח הקבוע שהם יתנו אחת לשנה.

גור בליי: אתם לא יכולים להתחייב כרגע.

חיים ויסמונסקי: אנחנו התחייבנו להנחיית פרקליט מדינה.

גור בליי: אני לא מדבר על דרג, אני מדבר על אופי העבירות.

חיים ויסמונסקי: אין לי סמכות להגיד את זה.

ניסן סלומינסקי: חיים, יכול להיות שלך אין סמכות.

ניסן סלומינסקי: אני מניח שהיועץ יקבל את הדברים.

אוסנת חיטרון: לאחר שהחוק יאושר, הדרג הבכיר בפרקליטות יידרש לזה.

אוסנת חיטרון: הוא יטפל בנושא של אופן יישום החוק הזה.

אוסנת חיטרון: לא בהכרח שאלו יהיו 4 העבירות היחידות שייקבעו בהנחיה.

גור בליי: לפחות 4 אלו.

אוסנת חיטרון: אני לא יכולה להגיד מעבר לזה.

אורי מקלב: גם אם לא תהיה ועדה משותפת, הדיווח יהיה.

ניסן סלומינסקי: לכן אמרתי לשתי הוועדות.

ניסן סלומינסקי: אוקי, תמשיך הלאה.

גור בליי: אני מדבר על 2(ב) ועל 2(ג).

גור בליי: בנוסח דובר על למנוע, אבל הבנו שיש איזו רגישות עם זה.

גור בליי: אנחנו נחזור לנוסח של "לא לאפשר".

גור בליי: זה היה הנוסח של הכחול.

גור בליי: זה עניין ניסוחי.

גור בליי: זה עורר רגישויות, לכן נישאר עם הנוסח המקורי.

גור בליי: כאשר מדובר על צו להסרה שמתייחס לספק שירות איתור אינטרנטי, הצו יקבע שלא לאפשר את איתורו והמועד לביצוע הצו.

גור בליי: עכשיו לגבי סעיף 2(ג).

גור בליי: עולה השאלה אם צריך את המילים "ככל הניתן" זה עלה בישיבה קודמת.

גור בליי: המילים "ככל הניתן" מיותרות.

גור בליי: זה מדבר בעד עצמו.

גור בליי: הן יכללו פרטים שיאפשרו לאתר את התוכן.

גור בליי: הצווים האלה יכולים להיות בעלי אופן משתנה בהתאם לנסיבות.

גור בליי: המילים "ככל הניתן" מיותרות, כי אתה רוצה שהם יאתרו.

ניסן סלומינסקי: ככל הניתן.

גור בליי: אפשר לוותר על המילים האלו?

רויטל סויד: אני חושבת שלא.

ניסן סלומינסקי: תשאיר את זה.

גור בליי: גם פה אמרתי שבמקום המילה "למנוע" אנחנו נאמר את המילים "שלא לאפשר".

גור בליי: סעיף (ד) זה רק שינויים נוסחיים.

גור בליי: (ד) בקשה למתן צו להסרת תוכן תוגש לאחר שהיועץ המשפטי לממשלה או הגורם המוסמך הבכיר נתן את הסכמתו לכך בכתב.

גור בליי: סעיף קטן (ה) זה המסלול המהיר, הדחוף.

גור בליי: אני רק רוצה לציין שהתובע יוכל להגיש את הבקשה הזאת לדיון הדחוף כשהוא חושב שביצוע הצו להסרת התוכן באופן מיידי חיוני בנסיבות העניין למנוע פגיעה באחד האינטרסים.

גור בליי: זה אומר שיש סכנה לביטחונו של אדם, ביטחון המדינה, או פגיעה חמורה בכלכלת המדינה ותשתיות חיוניות.

זאב בנימין בגין: אנחנו עדיין עם כלכלה ותשתיות?

זאב בנימין בגין: לא מספיק ביטחון המדינה ללא סייג?

גור בליי: פגיעה חמורה בכלכלת המדינה ותשתיות.

גור בליי: בית המשפט רשאי שלא לקבל החלטה בתקופה האמורה, אם הוא לא שוכנע שהביצוע באמת חיוני.

גור בליי: עדיין נותר שיקול דעת לבית משפט.

גור בליי: גם אם הוא שוכנע מטעמים מיוחדים שיירשמו, הוא יכול לקבל החלטה בגבולות הזמן שבהם מדובר.

גור בליי: בסעיפים הבאים אין שינוי.

גור בליי: סעיף 5 עוסק בהסרת העתק.

גור בליי: זו סיטואציה שבה אם בית המשפט נתן צו להסרת תוכן מסוים, הוא יכול לקבוע שהצו יחול גם לגבי העתקים של אותו תוכן שניתן.

גור בליי: את זה הוא יכול לעשות לפני מועד מתן הצו או ב-6 חודשים שלאחר מכן, אבל רק אם יש דרישה ספציפית של הגורם המוסמך הבכיר, שזה מי שהיועמ"ש הסמיכו לעניין חוק זה.

גור בליי: ההצבעה צריכה להיות פרטנית.

גור בליי: זו לא איזו שהיא חובה כללית על הנושא של העתקים.

גור בליי: מכיוון שהמדינה צריכה לפנות, לתת פרטים על כל העתק והעתק, אנחנו מציעים להוסיף בסיפא של (ב): "הגורם המוסמך הבכיר יציין בפנייתו לפי סעיף קטן זה את הפרטים כאמור בסעיף 2(ג)".

גור בליי: אותם פרטים שמאפשרים לאתר את התוכן, הם אלה שצריכים להופיע בדרישה להסרת העתק.

גור בליי: בסעיף קטן (ג) עשינו איזה שהוא שינוי נוסחי מסוים כך שכל מי שרואה עצמו נפגע מדרישה של גורם מוסמך בכיר לפי סעיף קטן (ב), רשאי לעתור בעניינה לבית המשפט שנתן את הצו להסרת התוכן.

גור בליי: הסעיף הזה הוא הכרחי.

גור בליי: שימו לב שלגבי העתקים הגורם המוסמך הבכיר, הגורם של המדינה יכול לפנות ישירות, הוא לא צריך ללכת דרך בית משפט.

גור בליי: אם מישהו רוצה לתקוף את הדרישה הזאת, הוא צריך ללכת לבית משפט לתקוף את הדרישה של הגורם המוסמך הבכיר, הגורם המדינתי, הממשלתי - כיום זה חיים - להסיר את ההעתק.

גור בליי: סעיף 6 זה משהו נוסחי.

חיים ויסמונסקי: 6 כרגע לא מנוסח.

גור בליי: נכון.

גור בליי: סעיף 6 לא מנוסח כפי שהוא מנוסח בהצעת החוק.

גור בליי: כתוב שם שצריך להתאים את הנוסח לסעיף 2.

גור בליי: איך שהעילות יסוכמו בסעיף 2, כך הן ייכנסו בסעיף 6(א).

גור בליי: כל עוד לא נסגרו סופית העילות אנחנו לא משנים בסעיף 6.

גור בליי: אנחנו עוברים לסעיף האחרון - קצת נעשו בו שינויים - לסעיף הדיווח, סעיף 13.

גור בליי: יש בקשה שהדיווח ייעשה לא רק לוועדת החוקה חוק ומשפט, גם לוועדת המדע.

גור בליי: בעקבות פנייה של נציגי הממשלה סוכם שהדיווח יהיה ב-1 במרץ, לא ב-1 ביוני, בכל שנה.

גור בליי: זה יהיה בשנה הקלנדרית שקדמה למועד הדיווח.

גור בליי: לוקח להם זמן להכין את הדיווח, לכן הדיווח יהיה ב-1 במרץ.

גור בליי: הוא יתייחס לתקופה שבין 1 לינואר ל-31 בדצמבר.

גור בליי: כמו שציינו בישיבה הקודמת, הדיווח יהיה על שני דברים בנפרד.

גור בליי: הוא יהיה על בקשות לצו להסרת תוכן, על מספר הצווים שניתנו, על חלוקה לפי סוג העבירה והעילה שבשלהן התבקש צו - העבירה היא העבירה הפלילית, העילה זה ביטחונו של אדם, ביטחון המדינה וכן הלאה – ועל מספר הבקשות להסרת העתק לפי סעיף 5(ב), מה שדיברנו עליו קודם, שזו הבקשה של נציג הממשלה.

גור בליי: ההיבט השני שהדיווח יתייחס אליו זה מה שנקרא "הפניות להסרה וולונטרית", זאת אומרת, מספר הבקשות להסרת תוכן שהגישו רשויות המדינה למפרסם תוכן, לבעלים, למנהל או למפעיל של אתר אינטרנט או ספק שירות איתור אינטרנטי שלא לפי צו בית משפט, ומספר הבקשות שנענו, כמובן בחלוקה לפי סוג העבירה שבשלה התבקשה ההסרה.

גור בליי: פה אנחנו מציעים להוסיף: "ובהן מספר הבקשות כאמור שסורבו ועקב כך הוגשה לבית המשפט בקשה למתן צו להסרת תוכן".

גור בליי: גם תהיה לנו אינדיקציה באיזה מקרים, אחרי שפנייה להסרה וולונטרית לא נענית, הולכים למסלול של צו מחייב.

גור בליי: חשוב פה לציין שני דברים: אחד, שהדיווח על פניות וולונטריות יתייחס לכל הפניות של רשויות המדינה, לא רק לפניות של משרד המשפטים.

גור בליי: שמענו פה גם פניות של הנהלת בתי המשפט, פניות של גורמים אחרים.

גור בליי: הן כולן יופיעו כחלק מהדיווח.

גור בליי: אני חושב שכדאי להוסיף ל-(1), לדיווח, איזה מהבקשות נתבקשו בהליך המהיר.

גור בליי: זה משהו שלא היה במקור.

ניסן סלומינסקי: עכשיו כשנכנס הסעיף של הליך מהיר - גם את הדיווח בעניין הזה.

גור בליי: כמה בקשות התבקשו בהליך מהיר וכמה אכן טופלו בהליך המהיר.

גור בליי: נוסיף לשם בקשות שנתבקשו בהליך המהיר ובקשות שאכן טופלו בהליך המהיר.

גור בליי: זה השינויים שנעשו.

גור בליי: זה מקובל עליכם?

אוסנת חיטרון: כן.

חיים ויסמונסקי: איפה הסעיף של התקנים?

נועה אלפנט לפלר: לגבי סעיף 2(ג), לגבי התוספת של "ככל שניתן" - אני מניחה שזה בהמשך לדברים שדוברו כאן בדיון הקודם - מה שרצינו להציע זה את הנוסח הבא: בין השאר פרטים מדויקים ככל שניתן שיאפשרו לאתר את התוכן.

חיים ויסמונסקי: אני חושב שאנחנו במצב טוב וסביר.

נועה אלפנט לפלר: החשש שלנו זה שהתוספת "ככל שניתן", שאני מניחה שבאה בהמשך לישיבה הקודמת, מרעה את הנוסח בהשוואה למה שהיה קודם, לכן אנחנו מציעים את הנוסח הזה.

נועה אלפנט לפלר: לשיקולכם.

ניסן סלומינסקי: אני חושב שהוא דווקא מחזק.

חיים ויסמונסקי: אני חושש מהשלכה הפוכה.

חיים ויסמונסקי: לכל הצווים לפי פסד"פ אין את הדבר הזה.

חיים ויסמונסקי: אם הצו לא מדויק והוא מפנה אותו לבנק, הבנק אומר: אני לא יכול לבצע.

גור בליי: אז למה צריך את המילים "ככל שניתן"?

גור בליי: אם הם לא מאפשרים לאתר, אי אפשר לאתר.

רויטל סויד: אנחנו מדברים על סיטואציה מאוד מאוד ייחודית בה אנחנו יודעים שיהיה קושי למצוא פרטים כאלה או אחרים.

רויטל סויד: בא חיים ואומר: "ככל הניתן".

רויטל סויד: נועה רוצה להרחיב את זה עוד יותר.

רויטל סויד: אתה אומר להוריד את זה לחלוטין?

רויטל סויד: תשאירו את ככל הניתן.

ניסן סלומינסקי: ככל הניתן זה משהו באמצע.

ניסן סלומינסקי: אני חושב שהוא סביר, שהוא טוב ונכון.

ניסן סלומינסקי: המגמה ברורה.

טובה אבן חן: אני מועמדת מטעם מפלגת "זהות" לכנסת.

טובה אבן חן: אני חוששת לחופש הביטוי לא בתחום של טרור והסתה לרצח.

טובה אבן חן: אני סבורה שעניין העלבת עובד ציבור שחיים אמר, אם זה שופטים, או כל מי שזה לא יהיה, נכנס תחת חוק לשון הרע.

טובה אבן חן: רבותיי, אף פעם לא שמענו שמישהו עבר על חוק לשון הרע וביקשו ממנו לשרוף או להחזיר את העיתונים.

טובה אבן חן: זה שיכולה להיות קוניוקטורה בין בכירי הפרקליטות, שגם להם יש אג'נדה כמו שאנחנו יודעים, לבין בכירי פייסבוק - ביחד הם יכולים להסיר תוכן שלדעתם נראה פוגעני.

טובה אבן חן: גם יכול להיות שהם יכולים לגייס שופטים - זאת פגיעה אנושה בחופש הביטוי.

טובה אבן חן: מי שמוכן לפרסם דברים שהוא אחראי להם, שהוא מוכן גם להישפט על זה, זה צריך להספיק למדינה, אלא אם כן אנחנו רוצים לקבל כאן ייעוץ מארדואן.

טובה אבן חן: צריך שהשקיפות שמבקשות הוועדות יהיה באתר אינטרנט.

טובה אבן חן: צריך שכל אזרח יוכל למצוא איזה בקשות הוגשו, מה פייסבוק הסיר, איזה פרופילים הוא מחק.

טובה אבן חן: צריך שתהיה שקיפות, לא שכל אחד יצטרך לבוא לוועדת חוקה על חשבון הזמן שלו כדי לדעת מה כתבו.

גור בליי: הדיווחים שנשלחים לוועדה מועלים לאתר האינטרנט של הוועדה, אפשר לגשת אליהם, הציבור הרחב יכול לגשת אליהם.

מי-טל גרייבר שורץ: האם אפשר להוסיף לדיווח גם את המשך הטיפול?

מי-טל גרייבר שורץ: האם ימשיך הטיפול בעבריין, לא רק בעבירה?

אוסנת חיטרון: אנחנו מדווחים על החוק הזה, לא על תיקים פליליים באופן כללי.

רויטל סויד: לי יש הסתייגויות.

רויטל סויד: בסעיף 2(א) לצמצם את זה רק לעבירות שהן הסתה לטרור, או לחילופין: להוריד את העילה של פגיעה חמורה בכלכלת המדינה או בתשתיות חיוניות.

רויטל סויד: אני מבקשת להוסיף בהמשך: וכל עוד זה לא פוגע בזכות למחאה, בזכות להפגנה או בחופש הביטוי.

גור בליי: להוסיף בסוף של (א)?

רויטל סויד: כן.

רויטל סויד: אני מבקשת להוסיף סעיף, בלי שום קשר, של רשימת עבירות סגורה, ברורה, ידועה שהחוק יחול עליה, לא באופן כללי.

גור בליי: רשימת עבירות סגורה שתיקבע בתוספת?

רויטל סויד: כן.

רויטל סויד: אני מבקשת שהחוק לא יחול על לשון הרע, פגיעה ברגשות או זילות בית המשפט.

גור בליי: שיהיה סעיף מפורש?

רויטל סויד: כן, שיהיה סעיף מפורש.

זאב בנימין בגין: אני רוצה להתייחס לפגיעה ברגשות.

זאב בנימין בגין: ראינו בעבר שעל קריקטורה בצרפת נטען שהיא פגעה ברגשות דתיים.

ניסן סלומינסקי: היא גרמה למהומה רבתית.

זאב בנימין בגין: זו הייתה פגיעה קשה ביותר.

זאב בנימין בגין: היא הובילה כמעט באופן ישיר לאלימות או למעשה טרור מאוד קשה.

זאב בנימין בגין: אני מציע להיזהר בהתבטאות "פגיעה ברגשות".

רויטל סויד: אבל אז אתה כבר עובר לחשש של פגיעה בביטחון המדינה.

רויטל סויד: אנחנו מדברים על כל קריקטורה שעלולה להיות.

זאב בנימין בגין: ראינו קריקטורה כזאת.

זאב בנימין בגין: מה היה קורה לו פורסמה - בלי הפרטים –האם היינו מבקשים להצהיר, האם היו אומרים: לא, זו רק פגיעה ברגשות?

רויטל סויד: אני לא מסכימה איתך.

רויטל סויד: יש קריקטורה שפוגעת רק ברגשות דתיים, יש קריקטורה שמובילה לכך שיש פגיעה בביטחון אדם מסוים בסעיף 7 – ששופט יוכל להזדקק לראיות רק אם הן קבילות, לא אם אינן קבילות.

גור בליי: זאת אומרת, זה להוריד את הסעיף.

גור בליי: ההסתייגות בסעיף 2(א) מדברת על כך שיהיה צמצום רק לעבירות שהן הסתה לטרור.

ניסן סלומינסקי: מי בעד, ירים את ידו?

ניסן סלומינסקי: מי נגד?

ניסן סלומינסקי: בעד – 1

ניסן סלומינסקי: נמנעים – אין

גור בליי: לחלופין: להוריד את העילה של פגיעה חמורה בכלכלת המדינה או בתשתיות חמורות.

ניסן סלומינסקי: מי בעד, מי נגד?

ניסן סלומינסקי: בעד – 1

ניסן סלומינסקי: נמנעים – אין

גור בליי: להוסיף בסיפא של 2(א) שניתן להוציא את הצו הזה כל עוד אין פגיעה בזכות להפגין, זכות המחאה או חופש הביטוי.

ניסן סלומינסקי: מי בעד?

ניסן סלומינסקי: בעד – בעד

ניסן סלומינסקי: נמנעים – אין

גור בליי: להוסיף סעיף קטן ב-2 שאומר שאפשר יהיה לקבל צו רק ביחס לרשימת עבירות סגורה שתיקבע בתוספת.

ניסן סלומינסקי: מי בעד?

ניסן סלומינסקי: בעד – 1

ניסן סלומינסקי: נמנעים – אין

ניסן סלומינסקי: להוסיף החרגה מפורשת בסעיף 2 ל-4 העבירות: העלבת עובד ציבור, זילות בית משפט, פגיעה ברגשות ולשון הרע.

ניסן סלומינסקי: מי בעד, מי נגד?

ניסן סלומינסקי: בעד – 1

ניסן סלומינסקי: נמנעים – אין

גור בליי: להוריד את סעיף 7 כך שבית המשפט יוכל להזדקק רק לראיות קבילות.

ניסן סלומינסקי: מי בעד, מי נגד?

ניסן סלומינסקי: בעד – 1

ניסן סלומינסקי: נמנעים – אין

ניסן סלומינסקי: ההסתייגויות נפלו.

זאב בנימין בגין: תאר שוב את המצב מבחינת בקשתנו ובקשתך שתהיה הנחיית יועץ.

ניסן סלומינסקי: תהיה הנחיית יועץ, נקודה.

ניסן סלומינסקי: אנחנו קובעים את זה.

ניסן סלומינסקי: אתם תצטרכו לעמול, אחרת לא יהיה.

ניסן סלומינסקי: תהיה הנחיית יועץ.

ניסן סלומינסקי: אני אגיש רביזיה כדי לוודא את זה.

ניסן סלומינסקי: מי בעד לאשר את הצעת החוק להסרת תוכן שפרסומו מהווה עבירה מרשת האינטרנט, התשע"ח?

גור בליי: זה הנוסח שהוקרא בישיבה הקודמת.

גור בליי: נוסיף את התיקונים שסוכמו היום.

ניסן סלומינסקי: מי בעד, ירים את ידו?

ניסן סלומינסקי: בעד – פה אחד

ניסן סלומינסקי: נמנעים – אין

חיים ויסמונסקי: בסמכותי להתחייב על הנחית פרקליט מדינה לעניין הזה.

ניסן סלומינסקי: יהיה לך זמן.

ניסן סלומינסקי: אני מגיש רביזיה.

ניסן סלומינסקי: אתם תבדקו ותחזרו עלי, ואז אני אוכל להוריד את הרביזיה.

ניסן סלומינסקי: תודה רבה לכולם.

ניסן סלומינסקי: אני אומר שוב, החוק הזה הוא לא חוק פשוט.

ניסן סלומינסקי: ניסינו ללכת על קצות האצבעות ולתת למדינה את האפשרות לפעול לטובת כולנו באותם דברים, אבל מצד שני לשמור מכל משמר לא להתערב במה שאנחנו לא רוצים ולא צריכים להתערב.

ניסן סלומינסקי: אנחנו רוצים לאפשר חופש ביטוי, חופש בהרבה מאוד דברים שאנחנו רוצים.

ניסן סלומינסקי: אנחנו רוצים למקד את זה רק בנושאים שקשורים לטרור או לדברים החמורים מאוד.

ניסן סלומינסקי: אני חושב שבחוק הזה מצאנו את דרך הביניים.

ניסן סלומינסקי: אני חושב שהחוק הזה יעשה את שלו.

ניסן סלומינסקי: חוק אולי חדשני, אבל יעשה את שלו.

טובה אבן חן: מה חדשני?

טובה אבן חן: זה חוק ארדואן.

ניסן סלומינסקי: בסדר, זה גם חדשני.

רויטל סויד: הצעת החוק הזאת, שאתם קוראים לה הצעת חוק פייסבוק, היא של משרד המשפטים, של המשרד לביטחון פנים.

רויטל סויד: הצעת החוק שאני הגשתי מוזגה בה.

רויטל סויד: אני חשבתי ועדיין חושבת שהצעת החוק הזאת הייתה צריכה לחול אך ורק על תכנים של הסתה לטרור, כשמבחינתי הסתה לטרור זה הנעת אדם לידי עשיית מעשה טרור.

רויטל סויד: אני חושבת שאנחנו נמצאים במציאות שבה הרשת החברתית הראתה איך היא מאפשרת את טרור היחידים, הזאב הבודד.

רויטל סויד: אני עדיין חושבת שגם לפייסבוק, לטוויטר, לגוגל וליוטיוב יש את היכולת לבוא ולהסיר מיוזמתם את כל התכנים האלה.

רויטל סויד: זו הייתה המטרה של הגשת הצעת החוק הזאת.

רויטל סויד: בהמשך הגיעו ממשרד המשפטים וממשרד הפנים והרחיבו את הצעת החוק - לדעתי קצת יותר מידי - על כל עבירה פלילית.

רויטל סויד: זה ברור שעבירה פלילית היא דבר שלא יכול להיחשף ברשת, אבל עדיין הסרת התכנים באופן שכזה היא קצת מרחיקה לכת.

רויטל סויד: אני פונה אליכם במשרד המשפטים ואליכם במשרד לביטחון הפנים, היו זהירים עם השימוש בחוק שאתם עושים.

רויטל סויד: המטרה, מבחינתי, הייתה רק הסתה לטרור.

רויטל סויד: אני מאוד מקווה שתעשו את זה בשום שכל, באמת במידה, באמת במשורה.

רויטל סויד: נכון שיש משהו מאוד תקדימי בזה שלראשונה בית המשפט יצטרך תוך 48 שעות להסיר את התוכן, אבל עדיין יש לכם פה מנעד מאוד רחב של יכולות.

רויטל סויד: תיזהרו שזה לא יפגע בחופש הביטוי, תיזהרו שזה לא יפגע בזכות למחאה, תיזהרו שזה לא יפגע בשום דרך בזכות להפגין, כדי שכל אחד יוכל כאינדיבידואל לבוא ולומר את הדברים.

רויטל סויד: אני חושבת שזילות בית המשפט, פגיעה ברגשות דת צריכות להיעשות מאוד במשורה.

רויטל סויד: אני חושבת שזה היה צריך להיכנס בחקיקה, לא רק ביכולת שלכם לבוא ולבחון.

רויטל סויד: ואליכן ענקיות הרשת שיושבות כאן, גם פייסבוק וגם גוגל, אני פונה.

רויטל סויד: בכל מה שקשור להסתה לטרור יש לכן את הכוח, לענקיות הרשת, לבוא ולשים גבולות.

רויטל סויד: אתם הראשונים שיכולים לבוא ולחסום כל הסתה לטרור ברשת, בדיוק כמו שאתם חוסמים פורנוגרפיה ופדופיליה.

רויטל סויד: נכון שזה לא מטיל עליכם את הניטור וההסרה, אבל אנחנו כן יודעים שכשיש לכם איזו שהיא חרב שמסתובבת או מתהפכת מעל צווארכם אתם כן פועלים.

רויטל סויד: החוק הזה, לצערי, לא חייב אתכם לנטר ולהסיר, אבל עדיין המחויבות שלכם היא לביטחון האזרחים, לביטחון התושבים.

רויטל סויד: אנחנו, לצערנו, מדינה למודת טרור.

רויטל סויד: אתם יכולים לבוא מיוזמתכם לנטר ולהסיר.

רויטל סויד: אל תגרמו לכך שתצרכו עוד חקיקה שתוביל את זה.

רויטל סויד: אני סומכת עליכם שכן תעשו את זה, גם אם הצעת החוק הזאת לא מחייבת אתכם בכל מה שקשור לטרור.

ניסן סלומינסקי: תודה לכולם, הישיבה נעולה.